NordVPN

**NordVPN** er en tjenestetilbyder av virtuelle private nettverk (VPN). Den har applikasjoner for stasjonære maskiner med Windows, macOS og Linux, mobilapper for Android og iOS samt et program for AndroidTV. Manuelt oppsett er tilgjengelig for trådløse rutere, NAS-enheter og andre plattformer. NordVPN er basert i Panama, ettersom landet ikke har noen obligatorisk lov om dataoppbevaring og ikke deltar i allianser som Five Eyes eller Fourteen Eyes.

## Historie
NordVPN ble grunnlagt i 2012 av «fire barndomsvenner». Sent i mai 2016 lanserte selskapet en Android-app, etterfulgt av en iOS-app i juni samme år. I oktober 2017 lanserte de en nettleserutvidelse for Google Chrome. I juni 2018 lanserte selskapet en applikasjon for Android TV. Fra oktober 2019 drev NordVPN over  servere i 62 land.

I mars 2019 ble det rapportert at NordVPN mottok et direktiv fra russiske myndigheter om å melde seg inn i et statlig sponset register over forbudte nettsteder, som ville forhindre russiske NordVPN-brukere i å omgå russisk statssensur. NordVPN ble angivelig gitt én måned til å etterkomme dette eller bli blokkert av russiske myndigheter. Selskapet nektet å imøtekomme forespørselen og stengte sine russiske servere 1. april. NordVPN driver fortsatt i Russland, men de russiske brukerne har ingen tilgang til lokale servere.

I september 2019 lanserte NordVPN en VPN-løsning for bedrifter, kalt NordVPN Teams. Den er rettet mot små og mellomstore bedrifter, eksterne team og frilansere som trenger sikker tilgang til arbeidsressursene sine.

I desember 2019 ble NordVPN en av de fem grunnleggerne av det nyopprettede *VPN Trust Initiative,* og lovet å fremme nettsikkerhet samt mer selvregulering og åpenhet i bransjen.

I august 2020 kunngjorde Troy Hunt, en australsk ekspert på nettsikkerhet og grunnlegger av *Have I Been Pwned?*, et partnerskap med NordVPN som strategisk rådgiver. På bloggen sin beskrev Hunt denne rollen som å «jobbe med NordVPN på deres verktøy og kommunikasjon med mål om å hjelpe dem med å gjøre et allerede flott produkt enda bedre.»

I 2022 stengte NordVPN sine fysiske servere i India som svar på CERT-Ins pålegg om at VPN-selskaper må lagre forbrukernes personopplysninger i en periode på fem år.

I april 2022 hentet NordVPNs morselskap, Nord Security, inn 100 millioner dollar i en finansieringsrunde ledet av Novator. Selskapets verdivurdering nådde 1,6 milliarder dollar. I september 2023 vokste selskapet videre og skaffet mer kapital, noe som økte verdien til 3 milliarder dollar.

I 2022 fusjonerte Surfshark og Nord Security under ett holdingselskap.

## Funksjoner
NordVPN sender internettrafikken til alle sine brukere gjennom en ekstern server som de driver. Dermed skjules brukernes IP-adresse og all innkommende og utgående data blir kryptert. For kryptering bruker NordVPN teknologiene OpenVPN og Internet Key Exchange v2 / IPsec i sine applikasjoner. I tillegg til generell bruk av VPN-servere, tilbyr leverandøren servere for spesifikke formål, inkludert P2P-deling, dobbel kryptering og tilkobling til det anonyme nettverket Tor.

Tidligere brukte NordVPN L2TP/IPSec og Point-to-Point Tunneling Protocol (PPTP) forbindelser (PPTP) for rutere, men disse ble fjernet da de stort sett var foreldede og usikre.

NordVPN har applikasjoner for stasjonære datamaskiner med Windows, macOS og Linux, mobilapper for Android og iOS og Android TV-apper. Personer med abonnoment får også tilgang til krypterte proxy-utvidelser for Chrome- og Firefox-nettlesere. Abonnentene kan koble til opptil 6 enheter samtidig.

I november 2018 sa NordVPN at deres retningslinjer for ingen-loggføring ble verifisert av en revisjon utført av PricewaterhouseCoopers AG.

I juli 2019 ga NordVPN ut NordLynx, et nytt VPN-verktøy basert på den eksperimentelle WireGuard-protokollen, som tar sikte på bedre ytelse enn tunnelprotokollene IPsec og OpenVPN. NordLynx er tilgjengelig for Linux-brukere og produserer under noen forhold «hastighetsøkninger på hundrevis av MB/s ifølge tester utført av Wired UK.

I april 2020 kunngjorde NordVPN en gradvis utrulling av den WireGuard-baserte NordLynx-protokollen på alle plattformer. Den videre implementeringen ble innledet av totalt 256 886 tester, som inkluderte 47 virtuelle maskiner fordelt på 9 forskjellige leverandører i 19 byer og 8 land. Testene viste høyere gjennomsnittlig nedlastings- og opplastningshastighet enn både OpenVPN og IKEv2.

I oktober 2020 begynte NordVPN å rulle ut sine første samlokaliserte servere i Finland for å sikre maskinvareperimeteret. De RAM-baserte serverne eies og drives fullt ut av NordVPN i et forsøk på å opprettholde full kontroll.

I desember 2020 startet NordVPN en nettverksomfattende utrulling av 10 Gbit/s-servere, en oppgradering fra den tidligere 1 Gbit/s-standarden. Selskapets servere i Amsterdam og Tokyo var de første som støttet 10 Gbit/s, og innen 21. desember 2020 var over 20 % av selskapets nettverk oppgradert.

I januar 2022 lanserte NordVPN et åpen kildekode-basert verktøy for testing av VPN-hastighet, tilgjengelig for nedlasting på GitHub.

## Mottakelse
I en anmeldelse av PC Magazine fra februar 2019 ble NordVPN rost for sine sterke sikkerhetsfunksjoner og et «enormt nettverk av servere», selv om prislappen ble notert som dyr. Var CNETs anmeldelse fra mars 2019 positiv til NordVPNs mulighet for seks samtidige tilkoblinger og dedikerte IP-alternativer. I en positiv anmeldelse publisert av Tom's Guide i oktober 2019 konkluderte anmelderen at «NordVPN er rimelig og tilbyr alle funksjonene som til og med hardcore VPN-elitistene vil finne passende.» Anmelderen bemerket også at tjenestevilkårene ikke nevner noen jurisdiksjon, og skriver at selskapet kan være mer tydelig om eierskapet. Selskapet har siden oppdatert vilkårene, og omtalt Panama som sin jurisdiksjon. TechRadar anbefalte NordVPN for å omgå internettsensur på statlig nivå, inkludert Great Firewall i Kina.

## Se også
* Private Internet Access

## Referanser


## Eksterne lenker
*